Suretha ‘praat bog’ oor LeonLeon en Suretha Brits (Foto: Verskaf) “Dit is alles bog.” Só het ŉ bron wat jare lank baie na aan die Brits-gesin was Dinsdag aan Maroela Media gesê oor bewerings in Suretha Brits se pleitooreenkoms dat Leon besitlik, jaloers en manipulerend was. Die pleitooreenkoms is ter strafversagting voorgehou nadat Suretha skuld aan die moord op haar man beken het. “Suretha was eerder die manipulerende een. Leon was ŉ liefdevolle man en pa wat nooit sy hand vir enigiemand sou lig nie.” Dié uiters betroubare bron wil nie haar naam genoem hê nie, aangesien sy bang is Suretha kom haar óók by. Sy ken egter vir Leon, Suretha en die kinders jare lank en was selfs al op ŉ keer saam met die gesin met vakansie. In ŉ pleitooreenkoms wat Maandag in die hof in Upington voorgelees is, het Suretha beweer Leon het haar jare lank mishandel en haar op 15 jaar oud gedwing om ŉ aborsie te kry. Hy het ook glo, nes Suretha, verskeie skelmpies gehad. Sy persoonlikheid sou glo handomkeer verander wanneer hulle by ander mense was. Maar dit is nie hoe dié inwoner van Pofadder en naby vriend van die gesin vir Leon onthou nie. “Sy [Suretha] probeer net haarself uit die moeilikheid kry. Leon het nie ŉ skelmpie gehad, soos Suretha beweer nie. Die ding oor die aborsie is ook nonsens. Ek glo dit nie.” Die bron sê voorts dit is net Suretha wat ŉ klomp skelmpies gehad het. “Sy het nie veel erg aan die kinders gehad nie. Sy was baie gesteld op hoe sy lyk en met watter kar sy ry. Sy het gedurig oor naweke in Kakamas gaan kuier en dan sou Leon tuis by die kinders bly.” Geliefde werkgewer ‘n Foto van Leon Brits in die Pofadder Hotel, ter nagedagtenis aan die voormalige eienaar. (Foto: Anja van der Merwe) Leon het ná matriek aan die Hoërskool Boesmanland by die Pofadder Hotel begin werk – wat in daardie stadium aan sy ouers behoort het. Leon se ouers was ook gesiene sakelui op die dorp en Leon het tot sy dood ander ondernemings op die dorp bedryf, waaronder die plaaslike drankwinkel en selfsorg-chalets. Personeellede wat al jare lank by die Pofadder Hotel werk, het met groot lof van Leon as werkgewer gepraat en vertel hy het altyd veel meer as sy plig vir hulle gedoen. Hulle spog ook oor die harde werk wat hy in die hotel ingesit het. Die hotel was sy trots. In van die personeellede se oë sit die trane nog vlak terwyl hulle oor hul “geliefde baas” praat. “Leon was soos my broer, iemand wat God oor my pad gestuur het. Wat ek vandag is en het, is als te danke aan hom,” vertel een werknemer, met trane wat oor haar wange stroom. Sy werk al die afgelope agt jaar by die hotel, maar wil nie haar naam noem nie aangesien sy moontlik later as getuie vir die staat geroep sal word. “Ek het die oggend van Leon se dood nog met hom by die hotel gesels. Ek het nie besef dit sou die laaste keer wees dat ek hom ooit sou sien nie … Ek verstaan nie waarom al hierdie slegte dinge moes gebeur nie.” Volgens die personeellede het Leon die nodige geleenthede vir hulle gegee om in hul werk te ontwikkel. Hulle beskryf hom as hul mentor. “As jy by die hotel uitstap, dan weet die dorpsmense jy kan goeie werk doen, want jy kom van Leon af,” vertel ŉ personeellid. ŉ Ander personeellid sê hulle probeer steeds Leon se naam in die hotel hoog hou ondanks sy afwesigheid. Die hotel word nou deur ŉ nuwe eienaar bedryf en volgens dié vaar hulle heel goed. Ná Leon se dood het die personeel onder Suretha se leiding gewerk en volgens hulle het sy hulle ook mooi hanteer. Hulle beskryf haar as ŉ vriendelike mens met goeie Christelike waardes. Van hulle sê hul harte is seer dat sy skuldig bevind is aan Leon se moord. “Ons het dit nie verwag nie, dit was ŉ groot skok,” vertel een van die personeellede. Suretha is 25 jaar tronk toe gestuur vir Leon se moord.